b'\n_START_ARTICLE_\nAzerbaid\xc5\xbeanin Grand Prix 2017\n_START_SECTION_\nEnnen Grand Prix -viikonloppua\n_START_PARAGRAPH_\nMonisha Kaltenborn sai potkut Sauberin tallip\xc3\xa4\xc3\xa4llik\xc3\xb6n paikalta ennen Azerbaid\xc5\xbeanin Grand Prix\xe2\x80\x99t\xc3\xa4._NEWLINE_Kanadan kilpailun j\xc3\xa4lkeen Kansainv\xc3\xa4linen autoliitto FIA muutti Formula 1 -sarjan sinisten lippujen s\xc3\xa4\xc3\xa4nt\xc3\xb6j\xc3\xa4. Kierroksella ohitettaville autoille heilutettiin aiemmin sinisi\xc3\xa4 lippuja tai n\xc3\xa4ytettiin sinist\xc3\xa4 valoa, kun nopeampi kuljettaja oli alle sekunnin p\xc3\xa4\xc3\xa4ss\xc3\xa4 ohitettavan auton takana. Aikaraja muutettiin uudessa s\xc3\xa4\xc3\xa4nn\xc3\xb6ss\xc3\xa4 1,2 sekuntiin, mink\xc3\xa4 lis\xc3\xa4ksi tallin on varoitettava vanhan k\xc3\xa4yt\xc3\xa4nn\xc3\xb6n mukaisesti kuljettajaansa takaa tulevasta nopeammasta autosta ensimm\xc3\xa4isen kerran jo kolmen sekunnin aikaeron kohdalla. S\xc3\xa4\xc3\xa4nt\xc3\xb6muutoksen takana on se, ett\xc3\xa4 t\xc3\xa4m\xc3\xa4n kauden autoilla on vaikeampi ajaa aivan toisen auton per\xc3\xa4ss\xc3\xa4.\n_START_SECTION_\nPerjantain harjoitukset\n_START_PARAGRAPH_\nEnsimm\xc3\xa4isten harjoitusten nopein oli Red Bull -kuljettaja Max Verstappen ennen tallikaveriaan Daniel Ricciardoa. Ferrarin Sebastian Vettel oli harjoitusten kolmanneksi nopein ennen Force Indian Sergio P\xc3\xa9rezi\xc3\xa4, joka kolaroi rajusti radan kapeassa 8. mutkassa.\n_START_SECTION_\nKilpailu\n_START_PARAGRAPH_\nLewis Hamiltonille sattui pieni ulosajo matkalla l\xc3\xa4ht\xc3\xb6ruudukkoon ennen kilpailun alkua, h\xc3\xa4n p\xc3\xa4\xc3\xa4si kuitenkin jatkamaan v\xc3\xa4litt\xc3\xb6m\xc3\xa4sti matkaansa. Kilpailun l\xc3\xa4hd\xc3\xb6n j\xc3\xa4lkeen radan toisessa mutkassa suomalaiskuljettajat Valtteri Bottas ja Kimi R\xc3\xa4ikk\xc3\xb6nen kolaroivat kesken\xc3\xa4\xc3\xa4n, R\xc3\xa4ikk\xc3\xb6sen yritt\xc3\xa4ess\xc3\xa4 ohitusta Bottaksesta ulkokautta. Bottaksen eturengas puhkesi tilanteen seurauksena ja R\xc3\xa4ikk\xc3\xb6nen putosi kilpailun viidenneksi. Bottaksen autoon vaihdettiin varikolla pehme\xc3\xa4t renkaat sek\xc3\xa4 etusiipi. Tuomaristo tutki suomalaisten kolarin, muttei jakanut kummallekaan osapuolelle rangaistuksia. Bottas j\xc3\xa4i varikkopys\xc3\xa4hdyksen my\xc3\xb6t\xc3\xa4 kierroksen muita kuljettajia j\xc3\xa4lkeen. Kilpailun viidennell\xc3\xa4 kierroksella Daniel Ricciardo tuli tekem\xc3\xa4\xc3\xa4n varikkopys\xc3\xa4hdyksen 9. sijalta ja putosi 17:nneksi. Kilpailun kahdeksannella kierroksella Renault\xe2\x80\x99n Jolyon Palmer keskeytti kilpailun voimayksik\xc3\xb6n rikkouduttua. Kaksi kierrosta my\xc3\xb6hemmin Daniil Kvjat joutui keskeytt\xc3\xa4m\xc3\xa4\xc3\xa4n elektroniikkavikaan. T\xc3\xa4st\xc3\xa4 kaksi kierrosta my\xc3\xb6hemmin oli Max Verstappenin vuoro keskeytt\xc3\xa4\xc3\xa4 laskeneen \xc3\xb6ljynpaineen takia._NEWLINE_12. kierroksella turva-auto tuli radalle, koska Kvjatin autoa ei saatu muutoin siirretty\xc3\xa4 turvallisesti pois radalta. Kaikki kuljettajat k\xc3\xa4viv\xc3\xa4t varikolla turva-auton tultua radalle, ja useat kuljettajat kommentoivat radioihinsa turva-auton ajavan jopa vaarallisen hitaasti. Kierrosella j\xc3\xa4\xc3\xa4nyt Valtteri Bottas ajatettiin turva-auton takana muiden kanssa samalle kierrokselle, h\xc3\xa4n oli t\xc3\xa4ss\xc3\xa4 kohtaa kilpailussa 17. sijalla. Turva-auto poistui radalta kilpailun 16. kierroksella. Kimi R\xc3\xa4ikk\xc3\xb6sen l\xc3\xa4ht\xc3\xb6 turva-auton takaa ep\xc3\xa4onnistui, sill\xc3\xa4 niin Esteban Ocon kuin Felipe Massa p\xc3\xa4\xc3\xa4siv\xc3\xa4t R\xc3\xa4ikk\xc3\xb6sest\xc3\xa4 ohi. R\xc3\xa4ikk\xc3\xb6sen autosta irtosi osia radalle l\xc3\xa4ht\xc3\xb6suoralla, jolla Ocon ja Massa tulivat ohi. R\xc3\xa4ikk\xc3\xb6sen auton osien vuoksi radalle tarvittiin j\xc3\xa4lleen turva-auto ja Bottas sai n\xc3\xa4in letkan kiinni._NEWLINE_Kilpailun 21. kierroksella turva-auto tuli pois radalta. Ennen turva-auton poistumista 20. kierroksen loppussa Lewis Hamilton hidasti ja ker\xc3\xa4si muut kuljettajat per\xc3\xa4\xc3\xa4ns\xc3\xa4 letkaan, jolloin Sebastian Vettel t\xc3\xb6rm\xc3\xa4si Hamiltonin per\xc3\xa4\xc3\xa4n. Vettel tulistui tilanteesta ja ajoi Hamiltonin vierelle samalla huitoen k\xc3\xa4dell\xc3\xa4\xc3\xa4n vihaisesti, samalla autot t\xc3\xb6rm\xc3\xa4siv\xc3\xa4t uudelleen kyljet vastakkain renkaiden koskettaessa toisiaan. Uusintal\xc3\xa4hd\xc3\xb6n tapahduttua Esteban Ocon pakotti tallikaverinsa Sergio P\xc3\xa9rezin ahtaaseen v\xc3\xa4liin ja molempien kuljettajien autot k\xc3\xa4rsiv\xc3\xa4t vaurioita heid\xc3\xa4n osuessa toisiinsa. Kimi R\xc3\xa4ikk\xc3\xb6sen takarengas hajosi uusintal\xc3\xa4hd\xc3\xb6n j\xc3\xa4lkeen ja rikkoutunut rengas vaurioitti auton lattiaa ja takasiipe\xc3\xa4._NEWLINE_Force India-kaksikon kolarin seurauksena radalle levisi niin paljon romua, ett\xc3\xa4 turva-auto tuli radalle ja lopulta kilpailu keskeytettiin punaisilla lipuilla kierroksella 22. Kilpailun keskeytyksen aikana tuomaristo ilmoitti tutkivansa Vettelin ja Hamiltonin turva-auton takana tapahtuneen kolarin. Kilpailun jatkuessa my\xc3\xb6s Kimi R\xc3\xa4ikk\xc3\xb6nen ja Sergio P\xc3\xa9rez jatkoivat kilpailua, vaikka he kerkesiv\xc3\xa4t jo keskeytt\xc3\xa4\xc3\xa4 kilpailun ennen punaisia lippuja ja heid\xc3\xa4n autonsa olivat jo varikkopilttuissa. Molempien kuljettajien autot saatiin kuitenkin korjattua ennen kilpailun jatkumista, joten he p\xc3\xa4\xc3\xa4siv\xc3\xa4t muiden mukana matkaan. Kilpailun uusintal\xc3\xa4hd\xc3\xb6n tapahduttua turva-auton takaa kierroksella 24 Daniel Ricciardo nousi kolmanneksi ohittamalla molemmat Williamsit ja Nico H\xc3\xbclkenbergin avausmutkassa._NEWLINE_25. kierroksella Nico H\xc3\xbclkenberg keskeytti kuudennelta sijalta ulosajon seurauksena ja pian t\xc3\xa4m\xc3\xa4n j\xc3\xa4lkeen my\xc3\xb6s Felipe Massa keskeytti. 29. kierroksella Lewis Hamiltonin p\xc3\xa4\xc3\xa4nsuojus irtosi osittain. Hamilton yritti alkuun k\xc3\xa4sill\xc3\xa4\xc3\xa4n lukita p\xc3\xa4\xc3\xa4nsuojusta takaisin paikoilleen, mutta joutui tulemaan kierroksella 31 varikolle vaihtamaan sen. Hamiltonin tullessa varikolle Sebastian Vettelille tuomittiin turva-auton takana tapahtuneesta kolarista Hamiltonin kanssa kymmenen sekunnin stop and go -rangaistus, jonka vuoksi Vettel joutui tulemaan varikolle ja pys\xc3\xa4htym\xc3\xa4\xc3\xa4n varikolle 10-sekunnin ajaksi paikalleen. K\xc3\xa4rsitty\xc3\xa4\xc3\xa4n rangaistuksen Vettel palasi radalle t\xc3\xa4p\xc3\xa4r\xc3\xa4sti Hamiltonin edelle._NEWLINE_34. kierroksella R\xc3\xa4ikk\xc3\xb6nen ja P\xc3\xa9rez saivat my\xc3\xb6s kymmenen sekunnin stop and go -rangaistukset heid\xc3\xa4n talliensa korjattua molempien autoja varikkopilttuussa kilpailun ollessa keskeytynyt. Autoja olisi pit\xc3\xa4nyt s\xc3\xa4\xc3\xa4nt\xc3\xb6jen mukaan korjata varikkosuoralla. Kierrosta my\xc3\xb6hemmin Valtteri Bottas ohitti Fernando Alonson ja nousi kilpailussa jo viidennelle sijalle. 40. kierroksella Bottas nousi jo kilpailun kolmannelle sijalle ohittamalla Oconin ja l\xc3\xa4hti ajamaan takaa toisena ollutta Lance Strollia. Kilpailua johtanut Daniel Ricciardo oli t\xc3\xa4ss\xc3\xa4 vaiheessa reilut nelj\xc3\xa4 sekuntia Strollin edell\xc3\xa4. 49. kierroksella R\xc3\xa4ikk\xc3\xb6nen keskeytti._NEWLINE_Kilpailun viimeisen kierroksen p\xc3\xa4\xc3\xa4tteeksi Daniel Ricciardo voitti kilpailun. Valtteri Bottas ohitti Lance Strollin juuri ennen maaliviivaa ja sijoittui t\xc3\xa4ten toiseksi. Stroll oli Bottaksen ohituksen j\xc3\xa4lkeen kolmas. Vettel oli nelj\xc3\xa4s, Hamilton viides, Esteban Ocon kuudes, Kevin Magnussen seitsem\xc3\xa4s ja Carlos Sainz kahdeksas ennen Fernando Alonsoa, joka yhdeks\xc3\xa4nnell\xc3\xa4 sijallaan saavutti McLaren Hondan kauden ensimm\xc3\xa4iset pisteet. Pascal Wehrlein sai kilpailun viimeisen pisteen ollen kymmenes._NEWLINE_Red Bull voitti valmistajan palkinnon, jonka otti palkintokorokkeella vastaan Pierre Wach\xc3\xa9. Kuljettajia haastatteli palkintokorokkeella entinen Formula 1 -kuljettaja David Coulthard._NEWLINE_Formula 1.comin virallisessa \xc3\xa4\xc3\xa4nestyksess\xc3\xa4 p\xc3\xa4iv\xc3\xa4n kuljettajaksi valittiin Williamsin Lance Stroll.'